ועדת הכנסת, כנסת 18, פרוטוקול מספר 109, 2010-07-21 09:30

יריב לוין: שלום לכולם, אני מתכבד לפתוח את הישיבה.

יריב לוין: ישיבה אחרונה למושב הזה אבל מטיבם של הדברים אולי נידרש במהלך המליאה לקיים עוד ישיבה.

יריב לוין: נעבור לסדר היום שהוא עמוס בכל מיני דברים.

יריב לוין: הנושא הראשון על סדר היום העמוס בכל מיני דברים שאנחנו רוצים לנסות ולסיים אותם טרם יציאה לפגרה - קביעת ועדות לדיון בהצעות חוק.

יריב לוין: ההצעה הראשונה - הצעת חוק הפיקוח על מעונות יום לפעוטות התש"ע-2010 (מ/523).

יריב לוין: במליאה נשמעה הצעה להעביר את הדיון לוועדה למעמד האישה.

יריב לוין: יו"ר ועדת העבודה ביקש להעביר אליו את ההצעה הזו מאחר והנושא הזה הוא נושא שנדון, ככלל בוועדת העבודה, רווחה והבריאות.

יריב לוין: אני מבין שזה גם מקובל מבחינת - -

משה גפני: היה בקדנציה הקודמת דיון בזה בוועדה לזכויות הילד וגם נאמר לי שזה יהיה בוועדה לזכויות הילד, זה כרגע במחלוקת.

משה גפני: זה היה, בקדנציה הקודמת, בוועדה לזכויות הילד.

יריב לוין: פנינו לוועדה לזכויות הילד ולצערי לא קיבלנו מהם תשובה.

יריב לוין: לא קיבלנו שום התייחסות.

משה גפני: אמר לי חבר הכנסת דני דנון, יושב ראש הוועדה, שזה היה הסיכום אתו.

יריב לוין: לאור ההערה של חבר הכנסת גפני אני דוחה את הדיון בעניין, לשם בירור נוסף.

נסים זאב: אבל הנושא של מעונות שייך לוועדת העבודה והרווחה.

משה גפני: זה היה בקדנציה הקודמת בוועדה לזכויות הילד.

יריב לוין: אני לא קיבלתי תשובה מהוועדה לזכויות הילד, למרות הפניה, ולאור ההערה של חבר הכנסת גפני אני דוחה את זה.

יריב לוין: לפני שנעבור לנושא הבא מונחת על שולחנכם חוברת מפורטת שהוכנה על ידי צוות הוועדה שלנו עם פירוט מסודר של כל הדברים שעשינו בוועדה למין תחילת כהונתה של הכנסת הזו וזו הזדמנות לומר תודה לאתי ולכל הצוות, לנועה, לארבל, שמלווה אותנו לכל אורך הדרך, יאיר ורן שהחליף אותה, וכמובן לכל מי שמשתתף כאן דרך קבע – בראשות ירדנה, ואייל שהיה לפניה.

יריב לוין: אני רוצה לומר תודה מיוחדת למנהלות ומנהלי ומנהלות הסיעות שמלווים אותנו כאן לאורך העבודה על התקנון.

יריב לוין: התרומה שלכם לתהליך היא עצומה ואני מקווה ששיתוף הפעולה הזה יהווה דגם שלא ייעצר רק בוועדה הזו, ולא רק בעניינים האלה.

יריב לוין: אני חושב שזו הוכחה כדרך פעולה טובה ונכונה, וכמובן – תודה לכל חברי הכנסת, חברי הוועדה שהשתתפו בדיונים ובאו לכאן ותרמו.

יריב לוין: אתם מוזמנים לעבור על החומר ולראות את סך כל הפעילות הענפה שהיתה כאן.

יריב לוין: אני עובר להצעת חוק הרשות לשימור המורשת של עדות ישראל, התש"ע-2010 (מ/505).

יריב לוין: בעניין זה היו הצעות להעביר את ההצעה לדיון בוועדת החינוך, התרבות והספורט או ועדת העליה, הקליטה והתפוצות או וועדת הפנים.

יריב לוין: לאחר התייעצות עם ראשי הוועדות וקבלת עמדותיהם גובשה הבנה שהחוק יעבור לדיון בוועדה משותפת של חינוך , תרבות וספורט, וועדת העליה והתפוצות, בראשות ועדת החינוך, כאשר מטעם ועדת החינוך יכהנו – יושב ראש: זבולון אורלב, ציון פיניאן, אלכס מילר ורונית תירוש ומטעם ועדת העליה, הקליטה והתפוצות: ליה שמטוב, אברהם מיכאלי, מרינה סולודקין ודניאל בן סימון.

יריב לוין: אם אין הערות – מי בעד?

משה גפני: אי אפשר להכניס מישהו מיהדות התורה?

יריב לוין: זה ההרכב.

רוברט אילטוב: חבר הכנסת מולה לא רוצה?

יריב לוין: סמוך על חבר הכנסת מולה שאם היתה אפשרות זה לא היה - -

רוברט אילטוב: - - ועדת הקליטה וועדת - - הוא אמר שלא רשמו אותו והוא גם לא חבר שם.

שלמה מולה: בוועדת הכלכלה?

שלמה מולה: כשהכשלתם את ערוץ 9 ולא נתתם לערוץ האתיופי?

רוברט אילטוב: לא, לא הגדרנו את זה.

שלמה מולה: למה לא לאתיופים?

שלמה מולה: תאמין לי שכשרוצים למצוא פתרונות – מוצאים.

רוברט אילטוב: - -

יריב לוין: מי בעד ההצעה להעביר את חוק הרשות לשימור המורשת של עדות ישראל לוועדה משותפת של ועדת החינוך, תרבות וספורט וועדת העליה, הקליטה והתפוצות?

יריב לוין: מי בעד?

יריב לוין: מי נגד?

יריב לוין: פה אחד, ללא מתנגדים וללא נמנעים.

יריב לוין: קביעת ועדת לדיון בהצעות לסדר היום

יריב לוין: אנו עוברים לקביעת ועדות לדיון בהצעות לסדר היום.

יריב לוין: ההצעה הראשונה בנושא דוח איילנד על אירועי המשט, הצעה של חברי הכנסת אברהים צרצור ודניאל בן סימון.

יריב לוין: נשמעו הצעות להעביר את הנושא לדיון בוועדת החוץ והביטחון, הוועדה לביקורת המדינה, חינוך תרבות וספורט, עליה קליטה ותפוצות, כלכלה או ועדת הכנסת.

יריב לוין: יו"ר ועדת חוץ וביטחון מסר - -

אברהם מיכאלי: מתי נפסיק עם ה "נשמעו"?

אברהם מיכאלי: כל אחד זורק שם את מה שבא לו באותו רגע.

אברהם מיכאלי: ואחר כך יושבת פה קבוצה שלמה של ח"כים ודנה בכל זה.

אברהם מיכאלי: זה שזרק לא התכוון לזה.

יריב לוין: זה חלק מהמשחק.

יריב לוין: יו"ר ועדת החוץ והביטחון מסר שהוועדה שלו דנה בימים אלה בדוח במסגרת ועדת משנה.

יריב לוין: הדוח הוא מסוג מסווג ואין אפשרות לדון בו אלא בוועדת משנה.

יריב לוין: יו"ר הוועדה לענייני ביקורת המדינה סבור שיש להעביר את ההצעה לוועדת החוץ והביטחון.

יריב לוין: יו"ר ועדת העליה והקליטה אמר שאכן אין הנושא נוגע לוועדה שלו.

יריב לוין: מאחרים לא התקבלה תגובה.

יריב לוין: לכן אני מציע להעביר את הנושא לועדת החוץ והביטחון.

יריב לוין: מי בעד?

יריב לוין: מי נגד?

יריב לוין: אין נמנעים, אושר פה אחד.

יריב לוין: הנושא הבא- הצעה לסדר היום בנושא הפצת שידורי הערוץ הייעודי בשפה הערבית במזרח התיכון אשר הוסבה מהצעת חוק התקשורת (בזק ושירותים)(תיקון)(הפצת שידורי הערוץ הייעודי בשפה הערבית במזרח התיכון), התש"ע-2010 של חבר הכנסת נחמן שי וקבוצת חברי כנסת פ/2375/18.

יריב לוין: ההצעות היו לוועדת הכלכלה וועדת הכנסת.

יריב לוין: חבר הכנסת שי – מה אתה מבקש?

יריב לוין: – ועדת הכלכלה.

יריב לוין: אני לא רואה שום סיבה שלא כך נעשה.

יריב לוין: מי בעד להעביר לוועדת הכלכלה?

יריב לוין: מי נגד?

יריב לוין: אין נמנעים, אושר פה אחד להעביר לוועדת הכלכלה.

יריב לוין: המלצת הוועדה הציבורית לקביעת שכר ותשלומים אחרים לחברי הכנסת בנושא "עוזר פרלמנטרי נוסף ליושב ראש ועדת הכספים"

יריב לוין: הנושא הבא על סדר היום - המלצת הוועדה הציבורית לקביעת שכר ותשלומים אחרים לחברי הכנסת בנושא "עוזר פרלמנטרי נוסף ליושב ראש ועדת הכספים".

יריב לוין: ההצעה מונחת על שולחנכם, אני מקווה.

ארבל אסטרחן: בדיוק לפני שנה, בחודש יולי 2009, החליטה ועדת הכנסת לפי ההמלצה של הוועדה הציבורית בראשות פרופ' גרונאו, להגדיל את מספר העוזרים הפרלמנטריים שרשאי להעסיק יושב ראש ועדה.

ארבל אסטרחן: נקבע אז שיושבי ראש הוועדות הקבועות יוכלו להעסיק 3 עוזרים ולא 2 כמו כל חבר כנסת, וזה – עד סוף כהונתה של הכנסת ה-18 כדי לראות האם באמת הדבר נחוץ והאם זו הדרך הנכונה להסדיר את זה.

ארבל אסטרחן: נקבעה אז הוראה מיוחדת לגבי יו"ר ועדת הכספים שיוכל להעסיק עוזר נוסף מעבר ליושבי ראש הוועדות הקבועות האחרים.

ארבל אסטרחן: ההוראה הזו נקבעה אז לתקופה מוגבלת, עד כ' באב, 31 ביולי.

ארבל אסטרחן: היום הזה מתקרב, ולקראתו פנה יו"ר הכנסת לוועדה הציבורית וביקש להאריך את התקופה שבה יוכל יו"ר ועדת הכספים יוכל להעסיק עוזר נוסף לתקופה נוספת,

ארבל אסטרחן: בשל העומס הרב שמוטל על כתפי יו"ר ועדת הכספים, גם ביחס ליושבי ראש ועדות אחרים, ולאור העובדה שלא נבחר עדיין דובר קבוע לוועדה הזו.

ארבל אסטרחן: הוועדה הציבורית הגישה המלצה שהונחה על שולחן הכנסת ומונחת גם בפניכם, וכעת מובאת לאישור הוועדה הזו לפי החוק שקובע שוועדה ציבורית מגישה המלצה לוועדת הכנסת והיא זו שמאשרת.

ארבל אסטרחן: בהתאם להמלצה יוכל יו"ר ועדת הכספים, התקופה שבה הוא יוכל להעסיק עוזר רביעי – תוארך עד 31 בדצמבר, 2010 או עד שהכנסת תמנה דובר קבוע לוועדת הכספים כעובד הכנסת, לפי המוקדם מביניהם.

ארבל אסטרחן: זו ההמלצה המונחת לפניכם.

יריב לוין: הערות?

יריב לוין: התייחסויות?

יריב לוין: אם אין נעבור להצבעה.

יריב לוין: מי בעד לאשר את המלצת הוועדה הציבורית כפי שהיא מונחת לפניכם?

יריב לוין: הצבעה בעד – 7 נגד- אין נמנעים – אין לפיכך הוחלט לאשר, פה אחד, תודה.

יריב לוין: בקשת הממשלה לפטור מחובת הנחה בהצ"ח ביטוח בריאות ממלכתי (תיקון מס' 51), התש"ע-2010, בקריאה שניה ובשלישית.

יריב לוין: אני עובר לנושא מספר 6 – בקשת הממשלה לפטור מחובת הנחה בהצ"ח ביטוח בריאות ממלכתי (תיקון מס' 51), התש"ע-2010, בקריאה שניה ובשלישית.

משה גפני: למה, אדוני היושב ראש?

יריב לוין: כי אני רוצה לשחרר את נציגי הממשלה לפני שיהיה כאן דיון כי הדיון בנושא שעליו אתה מדבר, של הרביזיה, הוא דיון ארוך.

חיים אורון: אבל יש לנו דיונים ארוכים בוועדות אחרות.

שלמה מולה: רגע, אדוני היושב ראש.

שלמה מולה: הצעה לסדר.

שלמה מולה: קודם כל – כשיש רביזיה מצביעים על הרביזיה.

שלמה מולה: אם ההצבעה עוברת אז רוצים לעשות עוד פעם הצבעה?

שלמה מולה: אז מקיימים דיון.

שלמה מולה: אבל למה אתה לא מצביע קודם כל על הרביזיה, מה, אין לכם רוב?

יריב לוין: משום שאני קובע ומנהל את סדר היום ולכן, זה מה שהחלטתי לעשות.

נתן סמוכה: אני מהלשכה המשפטית במשרד הבריאות.

נתן סמוכה: החל ב-1 ביולי שנה זו נכנסה לתוקף הרחבה לסל שירותי הבריאות ובמסגרתה הוכללו בסל שירותי הבריאות טיפולי שיניים משמרים לילדים בגילאי אפס עד 8.

נתן סמוכה: הממשלה קיבלה החלטה לקדם את הנושא במהירות תחת המבנה הקיים של חוק ביטוח בריאות ממלכתי שכולל מתן שירותים באמצעות 4 קופות חולים, אבל מתוך עמדה של ראש הממשלה שנתמכה על ידי כלל שרי הממשלה, שלפיה המצב הנוכחי של מתן שירותים רק על ידי קופות החולים הקיימות איננו מצב תקין, שיש לתקנו במידת הניתן במהרה.

נתן סמוכה: על הבסיס הזה ביקש ראש הממשלה וביקשה הממשלה לקדם במהירות הצעת חוק שהיא הכינה, שתאפשר מתן שירותים לא רק באמצעות הקופות הקיימות אלא גם באמצעות תאגידים ייעודיים שיפעלו על פי כללים דומים לאלה של קופות החולים אבל יעסקו אך ורק בנושא רפואת השיניים.

נתן סמוכה: הנושא הגיע לוועדת העבודה, הרווחה והבריאות של הכנסת.

נתן סמוכה: היא קיימה בנושא מספר דיונים ממושכים, ממצים, בראשותו של יושב ראש הוועדה, במסגרתם הוכללו כמה תיקונים חשובים בהצעת החוק, לרבות תיקון שלפיו התאגידים הייעודיים האלה יהיו תאגידים שמאוגדים כחברה לתועלת הציבור בלבד.

נתן סמוכה: כלומר, לא תתאפשר פעולתן של חברות למטרות רווח, בין היתר על רקע עמדה של הוועדה שהיא מתנגדת לנושא של הקמת קופות חולים למטרות רווח ומספר תיקונים נוספים על מנת לאפשר לקדם את הנושא ולצמצם את פרק הזמן שבו השירותים האלה ניתנים תחת המבנה הקיים ביקשה הוועדה אף להזדרז ובתוך 4 חודשים - -

קריאות: - -

יריב לוין: אתם רוצים שאני אכריז על הפסקת התייעצות ביניכם?

יריב לוין: איך אפשר ככה?

חיים אורון: אפשר, פשוט, ללכת לפי הנהלים הקיימים - -

רחל אדטו: במיוחד שמה שאתה אומר זה לא דחוף.

רחל אדטו: אני נורא מצטערת – מה שהוא אומר עכשיו - -

חיים אורון: יש איזה דבר חדש כזה.

חיים אורון: יש סדר יום, והיושב ראש מחויב לו, גם כן.

רחל אדטו: במיוחד שגם השיניים זה לא דחוף.

רחל אדטו: מה שאתם עושים עם השיניים זו שערוריה אחת גדולה בכל החיפזון שאתם מריצים את זה.

רחל אדטו: גם פטור מחובת הנחה ועוד עכשיו מקפיצים את זה, מעל לתכנית.

רחל אדטו: מה דחוף בדבר הזה, בכלל?

רחל אדטו: זה לא דחוף כי החוק הזה רץ בצורת חסרת אחריות בדרך שמריצים אותו.

יריב לוין: אני אתן לך להתייחס, רק תנו לו לסיים.

קריאות: - - -

נתן סמוכה: המטרה היא, בסופו של דבר, להגיע למצב שתוך פרק זמן של 4 חודשים - -

רחל אדטו: הם עושים גיוס.

רחל אדטו: הם עושים גיוס ומורחים זמן עכשיו, מה, אתם לא רואים מה שעושים?

משה גפני: הוא מפר את הסיכום, מפר את הכל, ומאיים על כולם.

קריאות: - - -

יריב לוין: רבותיי, אני אכריז על שתי דקות הפסקה?

יריב לוין: אני רוצה לשמוע מה הוא מבקש ולקיים פה דיון מסודר.

יריב לוין: אתם לא רוצים?

יריב לוין: לא צריך.

יריב לוין: אני לא מצליח להבין את זה, באמת.

רחל אדטו: אנחנו רואים את זה, זה כל כך ברור.

רחל אדטו: חיכית שאלקין יבוא, פיניאן יבוא, עשית גיוס, בינתיים גם עשית - -

יריב לוין: אני מבטיח לך שהנושא של הרביזיה יהיה אחרון היום בסדר היום.

יריב לוין: מבטיח לך.

יריב לוין: אני לא עושה שום גיוסים.

יריב לוין: יודע חבר הכנסת גפני כמה אני לא אוהב את הסיטואציה הזו.

יריב לוין: יודע טוב מאד, לא מסתיר את זה.

רחל אדטו: אתה עושה את זה בכוונה.

יריב לוין: ממש לא.

יריב לוין: האמיני לי, ממש לא.

יריב לוין: על מנת להסיר ספק - חבר הכנסת אורון, אני גם מוכן שיגידו לך חמש דקות לפני שמצביעים כאן, על הרביזיה.

יריב לוין: אין לי שום בעיה.

חיים אורון: אני מציע שתודיע לכולם שעה, כפי שמקובל במקומות מסודרים.

יריב לוין: אני מסכים.

יריב לוין: אני מודיע שאנחנו נתחיל את הדיון ברביזיה בשעה 10:10 ועד אז אני מקווה שנצליח לסיים את הנושא של בקשות הפטור.

קריאות: - -

יריב לוין: רבותיי, מפסיק כבר.

נתן סמוכה: אני אמשיך מהמקום שבו סיימתי- המטרה היא בסופו של דבר ליצור מצב שבו בתוך 4 חודשים, אנחנו לא מרגישים שזה פרק זמן מהיר מדי או חפוז, אנחנו חושבים שזה פרק זמן ראוי – בתוך 4 חודשים יושלם תהליך של משרדי הבריאות והאוצר להכרה בתאגיד ייעודי.

נתן סמוכה: גם קיבלנו את אישור ועדת העבודה, הרווחה והבריאות לכך, שאם הנושא לא יסתיים בתוך פרק זמן של 4 חודשים, על מנת שלא לייצר חיפזון מיותר אז נוכל לאפשר אישור של ועדת העבודה להארכת התקופה ב-4 חודשים נוספים.

יריב לוין: חבר הכנסת כץ.

יריב לוין: מספיק.

יריב לוין: בלתי אפשרי ככה.

יריב לוין: רבותיי, אני אתחיל להוציא אנשים החוצה בלית ברירה.

יריב לוין: אני מבקש להפסיק לדבר בצד.

יריב לוין: אנא, אנחנו לא שומעים אחד את השני כאן, מספיק.

נתן סמוכה: בתוך התקופה - - בתוך פרק הזמן הזה המטרה היא ליצור מצב שלאר

נתן סמוכה: בעת הקופות הקיימות מתווספת קופת חולים נוספת, או כפי שהוועדה ביקשה לקרוא לזה – לא "קופת חולים" אלא – "תאגיד ייעודי.

נתן סמוכה: צריך להבין שהמצב הנוכחי יוצר קושי מסוים שכן באופן טבעי קופות החולים הקיימות משיגות קהל שהוא שבוי בתוכן, וככל שתאגיד - -

יריב לוין: רבותיי, אני מבקש.

נתן סמוכה: וככל שההכרה בתאגיד ייעודי תזורז כן יקטן פרק הזמן שבו קופות החולים המבססות את מעמדן באופן שמקשה על קופת חולים או תאגיד ייעודי נוסף להיכנס ובעצם להשתלב בתוך המרחב התחרותי, אנחנו מבקשים מהוועדה, היות והממשלה באמת עשתה את המהלך, לא חיכתה להצעת החוק, למרות שעלו דרישות מאד חד משמעיות לא להכניס את טיפולי השיניים לסל לפני שהנושא שלה תאגידים הייעודיים הוסדר.

נתן סמוכה: הממשלה הסכימה ללכת קודם כל לנושא של הכללה בתוך סל השירותים, אבל מתוך הבנה שהנושא של הצעת החוק שמאפשר הקמת תאגידים ייעודיים לרפואת שיניים ייעשה במהירות.

נתן סמוכה: הוועדה עשתה את המוטל עליה.

נתן סמוכה: היא קיימה דיונים יסודיים בנושא הזה, ואנחנו מבקשים, כדי לקדם את הנושא ולא להמתין עד אוקטובר ולפגוע בכך ביצירת המרחב התחרותי שהממשלה מעוניינת וגם הכנסת, לייצר, לאשר את ההצעה כך שהיא תוכל להצבעה במליאה כבר היום.

נתן סמוכה: תודה.

נסים זאב: האם זה מגביר את התחרות?

נתן סמוכה: התשובה היא – כן.

נסים זאב: זאת אומרת – זה יכול להביא להוזלה של הטיפולים?

נתן סמוכה: יש פה כמה רבדים .

נתן סמוכה: הנושא של הוזלת השירותים הוא פחות משמעותי כי צריך לזכור שהשירותים האלה ניתנים בסבסוד ציבורי תחת השתתפות עצמית שהיא השתתפות עצמית מינימלית.

נתן סמוכה: אז נושא ההוזלה הוא פחות משמעותי.

נתן סמוכה: יותר משמעותי ויותר הטריד את הוועדה שקיים שוק גדול של רופאי שיניים שהממשלה מעוניינת, וגם הכנסת, במידת הניתן, לשלב אותם בתוך מערך הביטוח הציבורי.

נתן סמוכה: ההנחה היא שככל שיגדל מספר קופות החולים, יצטרפו אליהם תאגידים ייעודיים – כך האפשרות של המבוטח לקבל שירותים ממגוון גדול יותר של ספקים בתחום רפואת השיניים ולא להצטמצם לתאגידי שיניים מסוימים או לציבור מסוים של רופאים מסוימים – כך האפשרות הזו תגדל.

נתן סמוכה: זה מייצר תנאים תחרותיים שאנחנו מאמינים שבתנאי פעולה נכונים הם יתממשו לכלל שירות טוב יותר למבוטחים.

רחל אדטו: הרי החוק הזה הוא חוק שנולד בצורה נוראית כיוון שהחיפזון, שהוא עדיין בהוראת שעה, עד נובמבר הוא בהוראת שעה - -

נתן סמוכה: כבר לא.

נתן סמוכה: אני אעדכן.

רחל אדטו: זו היתה הוראת שעה ל- 5 חודשים.

רחל אדטו: עכשיו אנחנו רוצים כבר למסד את הנושא - -

נתן סמוכה: ברשותך, אני אסביר.

נתן סמוכה: זו היתה דרישה של יושב ראש ועדת העבודה, הרווחה והבריאות של הכנסת שתחום בריאות השן כתחום, ייכנס לתקופה מוגבלת בלבד – דווקא כדי שניתן יהיה לייצר תמריץ להשלים את הצעת החוק הנוכחי.

נתן סמוכה: משעה שהדיונים על הצעת החוק הנוכחית נשלמו, בהנחיית יושב ראש הוועדה שולבה בהצעת החוק הוראה שמכלילה את תחום בריאות השן באופן קבוע.

נתן סמוכה: הנושא של הכללת תחום בריאות השן כהוראת שעה נועדה כדי לאפשר במהירות את הצעת החוק – והדבר הזה נעשה.

רחל אדטו: הכנסת הצביעה על זה שזו הוראת שעה ל -5 חודשים.

רחל אדטו: פתאום אתם הופכים את זה, במסגרת הצעת החוק - -

נתן סמוכה: לא, הדבר הזה לא נעשה כדי שבתום 5 חודשים ההוראה הזו תפקע.

נתן סמוכה: זה נעשה כדי שעד תום התקופה הזו, ניתן יהיה לקדם את הצעת החוק.

נתן סמוכה: זה נעשה לפני תום הפגרה.

רחל אדטו: הצעת החוק כמו שהוצבע עליה בוועדת העבודה, הרווחה והבריאות השבוע, לפני יומיים, עדיין לא בשלה מבחינת התיאגוד.

רחל אדטו: אתה מסכים אתי.

רחל אדטו: אין עדיין החלטה - -

נתן סמוכה: קשה לי להסכים.

נתן סמוכה: אני רוצה רק לומר: הצעת החוק לא קובעת תאגידים ייעודיים, היא לא קובעת מי יהיה הגורם המפעיל, היא קובעת כללים להכרה בתאגיד ייעודי והעבודה המרכזית, בסופו של דבר, בנושא הזה, נשמרה לעבודת משרדי ממשלה שאמורים לקבל הצעות, לבחון אותן.

נתן סמוכה: קבענו פרקי זמן - -

רחל אדטו: תעשו את זה בינתיים, למה אתם צריכים לעשות לה פטור מחובת הנחה?

נתן סמוכה: אם הדבר הזה לא יתחיל היום לא ניתן יהיה להתחיל בתהליך של בחירת תאגיד ייעודי שיעסוק בתחום רפואת השיניים.

רחל אדטו: תתחילו את זה בלי חקיקה.

נתן סמוכה: אי אפשר להתחיל את זה בלי חקיקה, זה בלתי חוקי שהממשלה תפעל להכיר בתאגיד שהחוק הנוכחי לא מאפשר את הפעלתו.

רחל אדטו: לא זו הכוונה.

רחל אדטו: מה שהייתם צריכים זה להכין את זה בתור הצעת החוק – שהבאתם שלשום, שלא היתה בשלה מבחינת מה הוא התאגיד, מה תקנון התאגיד, וכו'.

רחל אדטו: זה לא בשל, זה עדיין הכל מאד מעורפל.

רחל אדטו: יש לכם זמן עכשיו לבוא ולהכין את זה.

נתן סמוכה: ההצעה של הממשלה היא הצעה שהממשלה, מבחינתה, היתה יכולה להעביר אותה כמות שהוא, כבר לפני חודש וחצי, כשההצעה הזו נדונה לראשונה.

נתן סמוכה: הועלו הצעות ונקודות לשיפור, כולל מחברי הוועדה, כולל מיושב ראש הועודה ששלח אותנו למקצה שיפורים.

נתן סמוכה: אנחנו עשינו עבודה מאד אינטנסיבית.

נתן סמוכה: בסופו של דבר ההצעה דומה להצעה המקורית אבל שונה ממנה בדברים מהותיים, כולל הנושא שיהיה מדובר בחברה לתועלת הציבור ולא בחברה למטרת רווח, ואנחנו חושבים שההצעה מאד בשלה לאישור.

נתן סמוכה: אנחנו מבקשים גם בשם הממשלה וראש הממשלה שהדבר הזה יאושר.

יריב לוין: רבותיי,יש התייחסויות נוספות?

יריב לוין: אני רואה שאין, אני עובר להצבעה – מי בעד בקשת הממשלה?

יריב לוין: הצבעה 3 בעד 2 נגד לפיכך- אושר הפטור.

יריב לוין: תודה רבה.

יריב לוין: בקשות יושבי ראש הוועדות לפטור מחובת הנחה בהצעות חוק, לפני הקריאה השניה והשלישית: בקשת יו"ר ועדת הכלכלה הצ"ח הגנת הצרכן (תיקון מס' 28), התש"ע-2010 הצ"ח התעבורה (החלת הוראות פקודת התעבורה של רכבת מקומית – הוראת שעה)(תיקון), התש"ע-2010 בקשת יו"ר ועדת החוקה חוק ומשפט: הצ"ח סדר הדין הפלילי (סמכויות אכיפה – מעצרים)(היוועדות חזותית – הוראת שעה)(תיקון מס' 3), התש"ע-2010 (מ/528)

יריב לוין: אני עובר לנושא הבא- בקשת יו"ר ועדת הכלכלה לפטור משתי הצעות החוק.

יריב לוין: ההצעה הראשונה - הצ"ח הגנת הצרכן (תיקון מס' 28), התש"ע-2010- מ/476.

אתי בנדלר: הצעת החוק הזו דנה בהתקשרויות ממושכות למתן שירותי רפואה.

אתי בנדלר: באופן טבעי, הנזקקים להתקשרויות כאלה הם אנשים שנמצאים במצבי חולשה או מצוקה.

אתי בנדלר: הסתבר מהניסיון שנצבר שיש הרבה מאד תקלות בסוג כזה של התקשרויות, כמו התקשרויות עם אנשים קשישים מאד לשנים ארוכות, עם קנסות יציאה מאד גבוהים או הוראות דרקוניות שאם אדם התקשר באותה עסקה והוא נפטר, רחמנא ליצלן, או עבר למוסד סיעודי – ההתחייבויות על פי ההסכם יעברו לאדם אחר, וכיוצא בזה.

אתי בנדלר: הצעת החוק הזו שהיא הצעת חוק ממשלתית ששולבה בה הצעת חוק פרטית של חבר הכנסת אורי מקבל עוסקת במגוון נושאים הקשורים לסוג זה של התקשרויות.

אתי בנדלר: הדיונים הסתיימו.

אתי בנדלר: ההצעה הזו היתה מאד בעייתית וקשה ולקח קצת זמן להכין אותה לקריאה שניה ושלישית.

אתי בנדלר: למעשה השלמנו את העבודה כבר ביום שני אבל המליאה הסתיימה בשעה שלפני שהספקנו להניח את הצעת החוק.

אתי בנדלר: לכן מתבקש הפטור מחובת הנחה.

אתי בנדלר: יש חשיבות רבה להעביר את החוק הזה לפני שהכנסת יוצאת לפגרה, כי תוקפו של החוק הוא 3 חודשים מיום פרסומו ברשומות, וחבל לדחות את זה.

יריב לוין: וכדי שלא תהיינה אי הבנות – הפטור מתבקש להצעה המשולבת שמשלבת את הממשלתית עם ההצעה הפרטית של חבר הכנסת מקלב.

אתי בנדלר: ודאי.

יריב לוין: אם אין התייחסויות או הערות – נעבור להצבעה.

יריב לוין: מי בעד הבקשה?

יריב לוין: הצבעה בעד-3 נגד- אין נמנעים – אין אין מתנגדים, אין נמנעים – אושר.

יריב לוין: אני עובר לבקשה השניה – הצעת חוק התעבורה (החלת הוראות פקודת התעבורה של רכבת מקומית- הוראת שעה)(תיקון), התש"ע-2010 מ/526.

אתי בנדלר: הצעת חוק ממשלתית שמאריכה הוראת שעה שעניינה החלת הוראות של פקודת התעבורה על הרכבת הקלה בירושלים בתקופת ניסוי הרכבת הקלה בירושלים.

אתי בנדלר: התקופה הזו היתה אמורה להסתיים, דא עקא, כפי שידוע לכל, היו תקלות, בוררויות, בוררות וכיוב', והבוררים אפשרו את הארכת תקופת הניסוי של הרכבת הקלה ובהתאם לכך הציעה הממשלה בהצעת חוק - - מאחר שתוקף תקופת הניסוי לפי הוראת השעה הקיימת היום אמורה להסתיים במהלך פגרת הכנסת, הזדרזה הממשלה ווועדת הכלכלה לקדם את הצעת החוק הזו כדי לאפשר את הארכת תקופת הניסוי וכאמור, בשל העובדה שאם הצעת החוק לא תתקבל עכשיו לא ניתן יהיה להמשיך את תקופת הניסוי, בשל היות הכנסת בפגרה, חשוב להעביר את זה עוד היום בקריאה שניה ושלישית.

נסים זאב: ניסוי של מה?

אתי בנדלר: ניסוי פרויקט הרכבת הקלה בירושלים.

אתי בנדלר: היא נעה על ציריה ובודקים כל מיני היבטים של התפעול של הרכבת.

רחל אדטו: כמה זמן אתם מבקשים?

אתי בנדלר: ההארכה בהתאם להצעת החוק היא ל-6 חודשים נוספים עם מנגנון של הארכה נוספת של עד 12 חודשים נוספים.

רחל אדטו: עוד שנה?

רחל אדטו: אולי לא נאשר להם בשנה כדי שיהיה להם איזה תמריץ?

יריב לוין: זה לא יעזור, אנחנו כבר כל פעם נמצאים שם.

אתי בנדלר: זה לא קשור לפטור מחובת הנחה.

אתי בנדלר: הדיונים היו בוועדת הכלכלה.

אתי בנדלר: הממשלה ביקשה חצי שנה פלוס 18 חודשים, הוועדה אישרה חצי שנה פלוס 12 חודשים ומקווים מאד שלא יהיה צורך לעשות בהם שימוש.

יריב לוין: יש בעניין הבזה ביקורת ודיונים מתמשכים ועקביים, גם בוועדת הכלכלה וגם בוועדה לביקורת המדינה, ובשני המקומות מצטיירת תמונה עגומה מאד של מה שקורה שם.

יריב לוין: פשוט דבר נוראי.

יריב לוין: נסים זאב: זה יכול להימשך עוד 10 שנים.

יריב לוין: יש איזה דיון, אולי, להפסיק את הדיון הזה - -

יריב לוין: חבר הכנסת זאב, כיוון שאני גם עומד בראש השדולה לקידום התחבורה הציבורית אני השתתפתי בלא מעט דיונים כאלה שהיו, גם בוועדת הכלכלה וגם בוועדה לביקורת המדינה.

יריב לוין: אל"ף, אין ספק שיש כאן מחדל גדול מאד.

יריב לוין: אין ספק שמה שקורה שם הוא בלתי נסבל.

יריב לוין: מצד שני, אנחנו כבר נמצאים לא בישורת האחרונה אלא בחלק האחרון של הישורת האחרונה, של העניין הזה.

יריב לוין: ברור לגמרי שכל מה שהיה צריך להיעשות היה צריך להיעשות קודם.

יריב לוין: לצערי – לא נעשה.

יריב לוין: אבל את הלקחים האלה יהיה צריך להפיק בשני מקומות.

יריב לוין: אחד, בוודאי – במסגרת מה שנעשה בוועדה לביקורת המדינה, ואני מניח שכאן תהיה איזושהי ביקורת משמעותית, בדיעבד.

יריב לוין: הדבר השני, והוא לא פחות חשוב – והוא, להבטיח שלא ייצא לדרך הפרויקט בתל אביב לפני שיוסקו כל המסקנות ויימנע כל מה שקרה שם, ויש כאן שורה ארוכה מאד של מסקנות.

יריב לוין: מצד שני, במציאות שנוצרה אין ברירה ומוכרחים לאפשר לעניין הזה להסתיים, למרות שכל פעם באים ואומר לך את האמת – אם הייתי יכול להבטיח לך שזו הפעם האחרונה שאנחנו נידרש להערכות האלה, הייתי מאושר.

יריב לוין: ואני לא בטוח שאני יכול להבטיח.

נסים זאב: הרכבת הזו לא תצא עוד שלוש שנים.

יריב לוין: לא, אני לא חושב שזה עד כדי כך גרוע, אבל אין ספק שלא עמדו באף אחד מתאריכי היעד, כולל תאריכים שלפני שנה הוכרז עליהם בראש חוצות.

יריב לוין: לכן אני אומר עוד פעם – אנחנו פה פשוט אנוסים, אין ברירה.

יריב לוין: לא נעצור עכשיו את הפרויקט בנקודה הזו שבה הוא נמצא.

יריב לוין: העניין הוא כבר בלתי הפיך לחלוטין.

אתי בנדלר: אני יכולה רק לספר לכם שבישיבה האחרונה של ועדת הכלכלה, התאריך שדובר עליו עכשיו לתחילת הפעלה מסחרית הוא הוא אפריל 2011.

יריב לוין: אני יודע.

יריב לוין: בדרך כלל, עם הרכבת הזו חל הכלל שחל על בחירות פנימיות במפלגות: התאריך שמודיעים לך – אתה יכול כבר לדעת שבתאריך הזה זה לא יהיה.

יריב לוין: בזה יה לך ביטחון.

רחל אדטו: צריך ועדת חקירה ממלכתית בעניין הרכבת בירושלים.

יריב לוין: זה פשוט נורא, אין ספק.

יריב לוין: רבותיי, אני עובר להצבעה – מי בעד בקשת הפטור?

רחל אדטו: תחת מחאה.

יריב לוין: תחת כל המחאות, אין ספק.

יריב לוין: מחאה שכולנו שותפים לה.

יריב לוין: מי בעד?

יריב לוין: מי נגד?

יריב לוין: מי נמנע?

יריב לוין: הצבעה בעד-8 נגד-1 נמנע -1 ברוב של 8 מול מתנגד אחד ונמנע אחד – התקבל.

נחמן שי: אני נגד.

נחמן שי: מתעתעים בציבור שלם.

נסים זאב: לפרוטוקול – אני בעד להאריך את זה עד 2012.

יריב לוין: זה לא בסמכות הוועדה.

יריב לוין: כפי שהתחייבתי לחבר הכנסת אורון, שעדיין איננו כאן, לצערי, אני עובר לנושא הרביעי.

יריב לוין: אבל איפה חבר הכנסת גפני?

יריב לוין: אם כך – נדון בעוד פטור, לפני כן: הצעת חוק סדר הדין הפלילי (סמכויות אכיפה- מעצרים)(היוודעות חזותית – הוראת שעה)(תיקון מס' 3), התש"ע-2010, בקשה של ועדת החוקה, חוק ומשפט לפטור מחובת הנחה בקריאה שניה ושלישית.

חיים אמיגה: אני מהלשכה המשפטית של המשרד לביטחון הפנים.

חיים אמיגה: אדוני היושב ראש, כפי שאושרה הבוקר הצעת החוק הממשלתית להארכה של 8 חודשים נוספים של ההסדר הקבוע היום כהוראת שעה בחוק לדון בדיוני הארכות במעצר או שחרור בערובה במספר תנאים כפי שקיימים היום בהוראת השעה הקבועה בחוק, הווה אומר שהחשוד הוא בגיר, טרם הוגש נגדו כתב אישום, הוא מיוצג בידי סנגור והתקבלה הסכמתו של החשוד להארכת הדיון בהיוועדות חזותית לאחר התייעצות עם סנגורו.

חיים אמיגה: אנחנו מבקשים פטור מחובת הנחה לאור העובדה שהחוק, פג תוקפו ב-23 ביולי, מהנימוקים כפי שהובאו בפני הוועדה בדיון ב-12 ביולי עת נדרש פטור מחובת הנחה לקריאה הראשונה.

יריב לוין: אני מוכרח לומר ואמרתי את זה כמה פעמים שבעיניי, לפחות, אני לא רואה ברירה – שוב, גם במקרה הזה, אלא לתת את הפטור משום שאחרת כל התהליך של הניסוי הזה ייעצר וכל המהלך ייפול בגלל כשל טכני אבל אני חושב שצריך לבדוק טוב טוב אם המהלך הזה הוא בכלל נכון ונחוץ ואם זה המקום שבו צריך להשקיע את המשאבים.

יריב לוין: הרצון לא לטלטל את העצורים ממקום למקום הוא ברור לגמרי, מנגד – אני חושב שדי ברור -- מנגד, הבעיה שהנושא הזה שאדם נשלח למעצר מבלי שהשופט רואה אותו במו עיניו אלא רק דרך איזה פילטר כזה של מסכים נראה לי דבר לא תקין ולא נכון.

יריב לוין: לכן, הניסוי גם מוגבל מאד להסכמה ולייצוג ולכל מיני מגבלות שהפכו את המספרים שבהם מדובר בסופו של דבר בפועל למספרים קטנים.

יריב לוין: זה, אגב, עדיף – ניסוי כזה במספרים קטנים מאשר לפרוץ את המסגרת הזו כדי להגדיל את המספר על חשבון עניין שהוא בעיניי עניין של זכויות אלמנטריות של אותם עצורים.

יריב לוין: ולכן אני כמה פעמים אמרתי – זה יותר מופנה להנהלת בתי המשפט מאשר אליכם, שהיה כדאי להשקיע את המשאבים האלה דווקא בוידיאו קונפרנס האזרחי, ששם באמת אין שום סיבה שכמעט כל קדמי המשפט יתקיימו בשיטה הזו.

יריב לוין: כך היו חוסכים המון זמן גם לצדדים וגם למערכת?

יריב לוין: לכן אני אומר – זו כבר לא פעם ראשונה שאנחנו מאריכים את הניסוי הזה, ובהמשך לדברים שאני מניח ששמעתם גם בוועדת החוקה אני חושב שראוי ונכון לעשות - - האם זה נכון.

אברהם מיכאלי: ועדת החוקה שותפה להתלבטויות שלך.

אברהם מיכאלי: מכיוון שהתאריך היום הוא deadline כזה של ביטול או לא – לכן אני חושב - -

יריב לוין: כן, כן, אין ברירה.

יריב לוין: לכן אני מסכים.

אברהם מיכאלי: אנחנו שותפים להתלבטויות ואנחנו נקיים, באמת, דיון בעניין הזה בצורה מעמיקה עם נתונים שיוצגו לנו איך הפיילוט הזה הצליח או לא.

שלמה מולה: אדוני היושב ראש, מה שאני זוכר מהוראת השעה הקודמת – אתם כמעט הודעתם שאתם לא תאריכו את הוראת השעה.

אברהם מיכאלי: מה אתה מציע, שלא יאריכו את זה?

שלמה מולה: הם אמרו שהם יבחנו אם הפיילוט יצליח או לא.

שלמה מולה: אם הפיילוט יצליח הם בכלל יעשו את זה כחוק, ולא הוראת שעה.

שלמה מולה: אני לא מבין בכלל את הגישה הזו של כל הנושאים שיש להם עניינים מהותיים חוקתיים שאתם דווקא במשרד המשפטים נותנים הוראת שעה.

שלמה מולה: מה זו הוראת שעה?

שלמה מולה: למה זה טוב?

שלמה מולה: אבל אנחנו לא באים כרגע להצר את צעדיכם, להגיד שלא נצביע בעד הבקשה, אבל זה נראה לא טוב.

שלמה מולה: אני לא מבין איך בכלל משרד המשפטים נותן לדבר כזה לקרות.

שלמה מולה: זה לא מעצר מנהלי, זה לא שטחים – שגם שם כל סיפור הוראות השעה זה צרה צרורה.

שלמה מולה: למה?

חיים אמיגה: אם יורשה לי להגיב על הנקודות שהועלו כאן

חיים אמיגה: – כל הוראת השעה הזו לוותה בפיילוט שלווה במחקר מלווה על מנת לתת תשובות אובייקטיביות ומעמיקות לגבי ההצלחה או אי ההצלחה של ההליך.

חיים אמיגה: היות והתוצאות הסופיות של המחקר המלווה אמורות להיות מוגשות רק לקראת אמצע סוף אוקטובר לכן התבקשה ההארכה הנוכחית כדי לבדוק לאור תוצאות המחקר המלווה האם ההליך הזה אכן ראוי או לא, ולשקול את הצעדים בהתאם.

יריב לוין: אני חושב שההכרעה לגופו של עניין, חבר הכנס מולה – ואני די שותף לעמדה שלך בעניין – צריכה להתקבל בדיון לגופו של עניין בוועדת החוקה.

יריב לוין: אני רק אומר עוד פעם: הגיע הזמן לקיים אותו, לגופו של עניין, ולהחליט אחת ולתמיד, או כן או לא, ולסיים את העניין הזה.

יריב לוין: בנסיבות האלה ובכפוף לדברים שנאמרו – מי בעד לאשר את הבקשה?

יריב לוין: רוב .

יריב לוין: תודה, אושר.

יריב לוין: קביעת ועדה לדיון בהצ"ח הרשויות המקומיות (הגבלת כהונה של יועצים משפטיים וגזברים)(תיקוני חקיקה), התש"ע-2010, הצעת חה"כ דוד אזולאי (פ/2453/18) – רביזיה

יריב לוין: אני עובר לבקשת הרביזיה.

יריב לוין: חבר הכנסת יעקב כץ, אתה לא יכול להצביע כי חבר הכנסת ציון פיניאן כאן.

יריב לוין: רק אם ציון פיניאן לא כאן הוא יכול להצביע.

זאב אלקין: עד כמה שאני מבין – יש מקום של סיעת - - ויש מקום של "האיחוד הלאומי" שסיעת הליכוד תופסת אותו.

זאב אלקין: ברגע שיש פחות אחד מהליכוד - -

ארבל אסטרחן: אבל חבר הכנסת פיניאן הוא החבר על חשבון סיעת "האיחוד הלאומי".

זאב אלקין: אם הוא מצביע במקום דנון, פה?

ארבל אסטרחן: אבל הוא חבר, איך הוא יכול להצביע במקום מישהו אחר?

יריב לוין: הוא לא יכול להצביע במקום דני דנון.

זאב אלקין: זה לא משנה, כרגע.

יריב לוין: בין אם זה משנה ובין אם לא – הוא לא יכול.

יריב לוין: יש סדר ברור לדברים וברור לגמרי שאם האדם נמצא אי אפשר לעשות תרגיל שבו הוא כאילו איננו ומחליפים אותו ואז הוא מחליף את מי שלא נמצא.

יריב לוין: זה לא יכול להיות, לפחות אצלי זה לא יהיה,

יריב לוין: אם מישהו חושב שמקומות אחרים אפשר להרשות את זה.

יריב לוין: סדר צריך להיות.

יריב לוין: אני עובר לבקשת הרביזיה - -

משה גפני: אני לא העליתי לרגע שזו תהיה מערכת היחסים בינינו.

משה גפני: אבל בסדר, יש לי היום חשבון ארוך, אז לא נורא.

יריב לוין: אני עובר לבקשת הרביזיה של חבר הכנסת אלקין בדבר קביעת ועדה לדיון בהצ"ח הרשויות המקומיות (הגבלת כהונה של יועצים משפטיים וגזברים)(תיקוני חקיקה), התש"ע-2010, הצעת חה"כ דוד אזולאי (פ/2453/18).

יריב לוין: אני אבקש מחבר הכנסת אלקין לנמק, ואחר כך - -

משה גפני: אין צורך, הגענו לסיכום.

משה גפני: מקור הבעיה הוא שאני סברתי שהסיכום היה שלפני שזה עובר לוועדה יתקיימו דיונים בעניין של החוק שהוא שנוי במחלוקת.

משה גפני: אבל זה התגלגל איך שזה התגלגל.

משה גפני: אנחנו מקודם הגענו לסיכום, אני גם הודעתי את זה לסיעת "קדימה" ולמנהלת סיעת מרצ שאני, על כל פנים – אני לא מדבר בשם "קדימה" או בשם מרצ – וגם בשם האיחוד הלאומי אני כבר לא יכול לדבר, על שום דבר, אז נניח לעניין הזה.

משה גפני: כשהאיחוד הלאומי עד היום צעק אלי איך אני בקואליציה, ארץ ישראל והכל – אז באמת הסמקתי מבושה.

משה גפני: עכשיו אני כבר לא אסמיק.

משה גפני: הם יותר קואליציה ממני.

קריאות: - -

משה גפני: הסיכום שאליו הגענו הוא כדלקמן: אני אתמוך ברביזיה, זה יישאר בוועדת הכנסת.

משה גפני: אנחנו, במהלך הפגרה נקיים דיונים על מהותו של החוק, ואז זה יובא לוועדת הכנסת כדי להחליט על ועדת הפנים, כפי שאמרה היועצת המשפטית, אבל זה – במהלך הפגרה נקיים את הדיונים לגופו של החוק, אדוני היושב ראש – אני מודה לך על עמדתך, על אף שאתה היית אמור להצביע עכשיו נגדי, לפחות בהגינות ושלא לגופו של עניין, כאשר לגופו של עניין אני צודק.

שלמה מולה: אני רוצה, בכל זאת, הבהרה: זאת אומרת שבמהלך הקיץ שלא יהיה דיון כאן על הצבעה אם זה עובר לוועדת הפנים או לא.

שלמה מולה: קיימת לנו האפשרות, עדיין, להצביע נגד ההעברה לוועדת הפנים, אלא – להחזיר את זה לוועדת הכספים.

זאב אלקין: לכן – חבר הכנסת גפני הודיע כאן שהוא תומך בפנים.

זאב אלקין: אתם, לא חלק מהסיכומים.

משה גפני: אבל אני מודיע שאני אקיים התייעצויות גם עם סיעת "קדימה" וגם עם סיעת מרצ.

יריב לוין: אני מבקש שאלה אחת והערה אחת.

יריב לוין: השאלה: האם לאור הסיכום הזה אתם מבקשים שנצביע על הרביזיה?

יריב לוין: – כן.

יריב לוין: ההערה – אני מברך על הסיכום הזה, אני חושב שהוא סיכום נכון.

יריב לוין: אני חושב שלא נכון היה לעשות פה את העניין בכיפוף ידיים, גם לא מבחינת התוכן המהותי שלו, שבאמת מחייב ליבון ובדיקה כדי לצאת עם תוצאה טובה, כי נדמה לי שבעצם, המחלוקות בינינו הן לא רבות, בסוגיה הזו.

יריב לוין: המחלוקת היא יותר על הדרך הנכונה להשיג תוצאה שכולנו רוצים בה, ולכן טוב שהצלחנו בדיעבד, אם אפשר לומר, להגיע להבנה הזו ואני גם חושב שזה נכון מבחינת היחסים החבריים בינינו, בתוך הקואליציה, כאשר הנושא הזה כל כך חשוב לפחות לגורם אחד בתוכנו לייצר מצב שננסה לפחות למצות כל אפשרות להגיע להסכמה.

יריב לוין: יש לפחות גורם אחד שהוכיח עד כמה הנושא הזה חשוב לו ובעניין הזה אני חושב שמגיעה תודה לאנשי סיעת ש"ס שהסכימו כאן - -

קריאות: - - -

משה גפני: - אני מודה לסיעת "קדימה", למרצ, למפלגת העבודה – לאלה שהיו עקביים.

קריאות: - -

משה גפני: אני הצעתי את הצעת הפשרה.

קריאות: - - -

יריב לוין: חבר הכנסת גפני אמר תודה לכל מי שהגיע לו ואני מוסיף עוד תודה אחת לעוד גורם שבכל זאת מגיע לו.

יריב לוין: גם סיעת ש"ס, אני חושב, שהתכנסה לתוך הפשרה הזו - -

קריאה: שנכנעה - -

יריב לוין: לא נכנעה, שעשתה מעשה נכון בשום שכל, ואני חושב שטוב שכך היה.

יריב לוין: הערה קצרה לחבר הכנסת אלקין ונעבור להצבעה.

זאב אלקין: תודה, אדוני היושב ראש, אני חושב שאתה צודק בדברי התודה שלך, אני אצטרף ואומר דברי תודה לרב גפני, כי אני חושב ששני הצדדים כאן עשו צעד נכון, גם הרב גפני וגם סיעת ש"ס, ועזרו לנו להגיע לפשרה שאני חושב שהיא פשרה נכונה וראויה.

זאב אלקין: אני חושב שזו הדרך לפתור את הדברים.

זאב אלקין: היה פה רוב להעביר את זה היום, אבל זה נכון לפתור את זה בהסכמה ולא כך.

משה גפני: לא, לא - -

זאב אלקין: אני ספרתי.

משה גפני: אני גם ספרתי.

זאב אלקין: אני רוצה להודות לעוד שני אנשים – אחד, לסיעת "האיחוד הלאומי", ואני מודה לשני אנשים שהם הובילו לתהליך שהוביל לפשרה – חבר הכנסת פיניאן וחבר הכנסת כבל, שהכניסו אותנו לחדר סגור ברגע האחרון והביאו להסכמה הזו.

משה גפני: זה נכון.

זאב אלקין: ובראש ובראשונה אני מודה לך שידעת לנהל את העניין הזה בשום שכל כי אני יודע שזה היה לא פשוט.

נסים זאב: ישנה הלכה של – מודים ומודים ומשתקים אותו.

נסים זאב: זאת אומרת, אם אתה מודה ועוד פעם מודה, זה משתק את החזן הוא בעצם חושב על שתי רשויות.

נסים זאב: ולכן אני אומר – כל פעם שמודים לרב גפני אז צריכים לחשוב, אולי צריכים פעם לשתוק, כי זה יותר מדי מתנפח.

יריב לוין: מי בעד בקשת הרביזיה?

יריב לוין: פה אחד.

יריב לוין: אין מתנגדים, אין נמנעים.

יריב לוין: אני מודה לכולם, ומאחל פגרה נעימה.

יריב לוין: אני מודה לכם, הישיבה נעולה.